  Анжелика Тихонова корреспондент «Боярышникез» но юыны чакламтэ мукет спирто суретъёсты Удмуртиын 30 нунал ӵоже вузаны ӧз лэзе. Кызьы ивортӥз Удмурт Элькунъя кунпуш ужъёсъя министерствоысь полицилэн кивалтӥсезлэн воштӥсез Сергей Козлов, сыӵе пуктэтэз 26-тӥ толсуре поттӥз Роспотребнадзор. «Арнялы быдэ ми 5–6 литр спирто суретъёсты таласьком. Ми со ужез ӧм ик дугдытъялэ, со кунпуш ужъёсъя министрен арнялы быдэ чаклаське», — вераз полициен кивалтӥсьлэн воштӥсез. Полициын ужась кылсярысь вераз Ижкарысь Буммашевской урамын катэз тӥяса пуктэм автомат сярысь, сое соку ик талазы. Озьы ик со вераз, полиция нимысьтыз эскеронъёс уз нуы, но катэз тӥян учыръёс шараяськизы ке, вань кулэ луись амалъёсты кутоз шуыса. Роспотребнадзорлэн пуктэмезъя, юридик огазеяськонъёслы но ужбергатӥсьёслы 25 процентлэсь трос этил спиртэн юыны чакламтэ суретъёсын, парфюмериез но укно миськон суретъёсты лыдэ басьтытэк, 30 нунал ӵоже вузкарыны лэземын ӧвӧл. Тодэ вайытом, спирто суретъёсын вузкарон куронъёсты чурытатон сярысь ужпумез кун тӧрлыкъёс ӝутӥзы Иркутскын улӥсьёс «Боярышник» лосьонэн шугадӟонэ шедем бере. Нырысь-валысь чакланъёсъя, суретын метил спирт но антифриз вылэм. Та дырлы 76 бырем муртъёс сярысь тодмо. Росси кивалтэтлэн тӧроез Дмитрий Медведев сыӵе суретъёсын вузкаронэз чурыт чакланы куриз. Шимучыр бере тодмо луиз, Удмуртиысь Кун Кенеш Выль ар праздникъёс вылтӥ спирто суретъёсты вузанъя шим учыр ялыны ӵектэ шуыса.  Тегъёс: Ижкар МВД Роспотребнадзор Удмуртия Мерлык кудӟытӥсьюонъёс  